作者:吳潛
標題:賀新郎
內容:笑口開能幾。把年年、芳情冶思，總拋閒裡。桃杏枝頭春才半，寒食清明又是。但歲月、飆飛川逝。回首秦樓雙燕語，到如今、目斷斜陽外。將往事，試重記。香羅尚有相思淚。算人生、新愁易積，舊歡難繼。水上流紅無覓處，還隔關山萬里。但贏得、新來憔悴。昨夜東風顛狂後，想餘芳、盡是飄零底。詞寫就，倩誰寄。